**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о допуни Закона о јавним медијским сервисима садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања, као и у одредби члана 50. став 2. Устава Републике Србије којом је прописано да се телевизијске и радио станице оснивају у складу са законом.

**II. Разлози за доношење Закона**

Полазећи од значаја који јавни медијски сервиси имају у очувању и унапређењу демократских вредности друштва, Република Србија се определила да рад и положај јавних медијских сервиса регулише посебним законом у складу са европским регулаторним оквиром.

Законом о јавним медијским сервисима („Службени гласник РС”, бр. 83/14, 103/15, 108/16, 161/20 и 129/21) предвиђено је да Република Србија обезбеђује стабилно и довољно финансирање основне делатности јавних медијских сервиса. Законом је предвиђено да се јавни медијски сервиси могу финансирати из таксе за јавни медијски сервис, из средстава буџета, комерцијалних прихода и осталих прихода.

Разлог за доношење Закона о допуни Закона о јавним медијским сервисима је обезбеђивање неопходног износа средстава за рад Јавне медијске установе „Радио-телевизија Војводине” до 31. децембра 2023. године, како се обављање основне делатности, која је у функцији остваривања јавног интереса у области јавног информисања, не би довело у питање.

Садашња висина таксе од 299 динара на месечном нивоу, није довољна да Јавна медијска установа „Радио-телевизија Војводине” несметано и у континуитету обавља своју основну делатност. Јавна медијска установа „Радио-телевизија Војводине” је у 2021. години остварила приход од таксе за јавни медијски сервис у износу од 2.219.704.252,00 динара, а процена је да ће се у 2022. години остварити приход у износу од 2.294.574.082,00 динара. Зато је предвиђено да се поред таксе, у 2023. години издвоје и средства из Буџета Републике Србије, у складу са Законом о буџету Републике Србије за 2023. годину.

На овај начин обезбеђује се стабилан систем финансирања јавних медијских сервиса и њихова независност, а води се рачуна и о економској моћи грађана.

**III. Објашњење основних правних института и**

**појединачних решења**

Чланом 1. предложеног закона, предвиђено је да се Јавна медијска установа „Радио телевизија Војводине” до 31. децембра 2023. године, делимично финансира из Буџета Републике Србије за обављање основне делатности, која је у функцији остваривања јавног интереса.

Ставом 2. истог члана предвиђено је да Влада посебним актом уредити начин преноса обезбеђених средстава.

Чланом 2. уређено је да овај закон ступа на снагу осмог дана од дана објављивања у „Службеном гласнику Републике Србије”.

**IV. Финансијска средства потребна за спровођење Закона**

За спровођење овог закона предвидеће се средства у складу са лимитима расхода издатака, које одређује Министарство финансија, у поступку припреме Закона о буџету.